S-388/2022

Mál þetta, sem var dómtekið í gær, var höfðað með ákæru lögreglustjórans á Norðurlandi eystra, dagsettri 7. október 2022, á hendur E-kk-þgf H-kk-þgf, kt. [...], [...], Reykjavík, „fyrir eftirtalda þjófnaði:

I Með því að hafa fimmtudaginn 18. ágúst 2022 í verslun Olís að Tryggvabraut 3 á Akureyri, stolið úr versluninni verkfærum til viðgerða á reiðhjólum, sólgleraugum, lími, rafhlöðum og ilm spjaldi, en þýfið var samtals að verðmæti 8.196 krónur.

Telst þetta varða við 1. mgr. 244. gr. almennra hegningarlaga nr. 19/1940.

II

Með því að hafa fimmtudaginn 28. júlí 2022 í verslun Vínbúðarinnar við Hólabraut á Akureyri stolið vínflösku af gerðinni Opal Wild Berries Sea Salt að verðmæti 3.290 krónur.

Telst þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Í ákæru eru teknar upp bótakröfur Olís ehf., kt. [...], [...], Reykjavík og Áfengis-og tóbaksverslunar ríkisins, kt. [...], [...], Reykjavík, á hendur ákærða.

Olís ehf. krefst 8.196 króna auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 18. ágúst 2022 þar til mánuður er liðinn frá birtingu kröfunnar en dráttarvaxta samkvæmt 1. mgr. 6. gr. sömu laga frá þeim degi til greiðsludags.

Áfengis- og tóbaksverslun ríkisins krefst 3.290 króna, auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 28. júlí 2022 til 20. október 2022, en dráttarvaxta samkvæmt 1. mgr. 6. gr. sömu laga frá þeim degi til greiðsludags.

Báðir krefjast málskostnaðar úr hendi ákærða.

Ákærði sótti ekki þing, þrátt fyrir að hafa verið birt fyrirkall. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga með áorðnum breytingum að leggja dóm á málið að ákærða fjarverandi, enda varðar brot ekki þyngri viðurlögum en þar er áskilið í a-lið og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til refsiákvæða.

Þann 8. janúar 2015 gerði ákærði sátt um greiðslu 70.000 króna sektar vegna aksturs undir áhrifum fíkniefna. Þá gerði hann, 4. febrúar 2019, sátt um greiðslu 205.000 króna sektar og sviptingu ökuréttar í tvö ár, vegna sams konar brots og að hafa ekki haft ökuskírteini meðferðis. Þann 9. október 2019 var ákærði dæmdur í 30 daga fangelsi fyrir akstur undir áhrifum fíkniefna sviptur ökurétti og vörslur fíkniefna. Hann var sviptur ökurétti ævilangt. Þann 4. ágúst 2020 var ákærði enn dæmdur fyrir akstur undir áhrifum fíknefna og áfengis sviptur ökurétti og vörslur fíkniefna. Refsing var ákveðin fangelsi í fjóra mánuði og hann sviptur ökurétti ævilangt. Loks var hann 16. febrúar 2022 dæmdur í fimm mánaða fangelsi fyrir þjófnað, vörslur fíkniefna og umferðarlagabrot, m. a. akstur undir áhrifum lyfja og fíkniefna sviptur ökurétti. Er nú um ítrekun á auðgunarbroti að ræða og kemur því ekki til greina að gera honum sekt nú, þótt um smáræði sé að ræða, sbr. 256. gr. almennra hegningarlaga nr. 19/1940. Er refsing ákærða ákveðin fangelsi í 30 daga. Vegna sakaferils þykir ekki fært að binda refsinguna skilorði.

Bótakröfur eru studdar gögnum og verður á þær fallist. Þær beri vexti eins og greinir í dómsorði. Ekki verður séð að lögmannskostnað hafi leitt af kröfugerð bótakrefjenda og verður þeim því ekki dæmdur málskostnaður.

Engan sakarkostnað leiddi af meðferð málsins.

A-kvk-nf S-kvk-nf héraðsdómari kveður upp dóminn.

Dómsorð :

Ákærði, E-kk-nf H-kk-nf, sæti fangelsi í 30 daga.

Ákærði greiði Olís ehf. 8.196 krónur auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 18. ágúst 2022 til 7. mars 2023 og dráttarvaxta samkvæmt 1. mgr. 6. gr. sömu laga frá þeim degi til greiðsludags.

Ákærði greiði Áfengis- og tóbaksverslun ríkisins 3.290 krónur auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 28. júlí 2022 til 20. október 2022 og dráttarvaxta samkvæmt 1. mgr. 6. gr. sömu laga frá þeim degi til greiðsludags.